als_Latn dik_Latn sag_Latn
Ilir, riktheheni sërish në “Dancing with the stars”, e shihni si një sfidë të re, si një eksperiencë apo një pune te radhës?
Patjetër që e mendoj si një sfidë të re. “Dancing with the stars” është një show shumë i rëndësishëm në Shqipëri dhe në botë. Vip-at do jenë të tjerë dhe emocionet do jenë padiskutim të ndryshme. Sfida ime është ajo që publiku shqiptar të kënaqet sa më shumë, duke kuptuar diçka më shumë nga aftësia e VIP-ave në kërcim.
Si do ta vlerësonit eksperiencën e vitit që shkoi dhe cili ka qenë për ju përfitimi më i madh?
Sigurisht një eksperiencë unike, si nga fakti që u ktheva në skenën e show-t në Shqipëri, pas shumë vitesh, ashtu dhe nga fakti i rolit në juri që kisha. Të kesh në krah Arian Çanin e Iva Tiço dhe të gjykosh 12 figura të artit shqiptar, nuk është aspak e lehtë. Përfitimi im ishte të njihja nga afër shumë artistë, që kisha idhull, si Viktor Zhusti e deri te këngëtare, si Soni e Genta. Sigurisht të bashkëpunosh me një produksion si ai i Holta Dulakut është me të vërtet diçka gjigante i niveleve europiane.
Jeni njohur me konkurrentet, dhe nëse po, mendoni se do te shihni te njëjtët talentë si një vit me pare?
Nuk di akoma kush janë VIP-at në garë. Mendoj se kasti do jetë i nivelit dhe përmasave europiane dhe performanca është e garantuar.
Vjet keni pasur debate me personazhet për pikët, e sidomos me Landin. Keni frikë se mos do të përballeni sërish me të njëjtat reagime, dhe si është komenti juaj sot rreth asaj situate?
Mund të ketë përplasje për pikët. Është natyrale. Ata, siç thashë më parë, janë të gjithë yje e figura të artit shqiptar dhe falë egos profesionale, që i karakterizon, kanë arritur rezultate të tilla në profesionin e tyre. Besoj se ego e tillë i shoqëron dhe për të qenë fituesi i këtij programi dhe gare, sepse provat dhe sakrificat që do duhet të bëjnë janë të mëdha. Unë jam aty për t’i gjykuar, duke qenë profesionist i baletit dhe ata duhet të pranojnë si kritikat dhe komplimentet. Lidhur me Landin, them vetëm se arriti në vendin e 3-të dhe duhet të jetë i kënaqur me rezultatin që arriti. Me siguri tani do ketë perfeksionuar akoma më shumë teknikën e baletit dhe është gati për sfida të tjera!
Krijuat specifikisht marrëdhënie të mira me konkurrentët një vit më parë, e nëse po, me kë vazhdoni të keni miqësi?
Nuk pata shumë mundësi të krijoja lidhje miqësore, për arsye të kohës në dispozicion që kisha. Arrija në Tiranë ditën e show-t dhe nisesha të nesërmen. Simpati dhe respekt krijova për disa nga ata.
Fakti se spektaklin e kaluar e fitoi një mik juaji, ju vuri ndonjëherë në vështirësi, apo përballë komenteve jo pozitive?
Absolutisht që jo. Oni Pustina përveç fizikut, karakterit dhe përmirësimit konstant që pati në çdo stil kërcimi, mori dhe pëlqimin e votat e publikut. Nuk mund të vija në lojë reputacionin tim si artist, për çmimin, apo jo, të askujt. Baleti merret vetëm me meritë. Ai dhe Genta Ismajli ishin shumë të përgatitur si interpretues të çdo stili.
Cila është pritshmëria juaj për këtë vit nga spektakli?
Spektakël, garë, show. Pse jo, dhe pak grindje, si thotë Çani: i paparë!!! (qesh)
Fakti që do të jeni të njëjtët anëtare jurie, si një vit më parë, ju bën të ndiheni më komod?
Patjetër që po. Me Arianin e Ivën tashmë ka ‘feeling’ të plotë dhe kënaqemi shumë me batutat e njëri-tjetrit.
Duke qenë se ju jeni profesionist, mendoni se ndonjëherë kolegët tuaj të jurisë kanë vlerësuar “gabim” konkurrentët?
Patjetër që po. Shpeshherë. Po pikërisht për faktin që nuk janë profesionistë është karakteristika dhe veçantia e rolit të tyre, sepse ata në njëfarë mënyre përfaqësojnë publikun dhe telespektatorin shqiptar, që gjykojnë thjesht për simpatinë dhe jo për mënyrën teknike një garë kërcimi.
Jashtë ‘Dancing’, si ka qenë ky vit i karrierës suaj profesionale?
Shumë i bukur dhe me sodisfaksione të mëdha. Kam bërë koreografitë e një muzikali të madh, që u paraqit me sukses në Gran Teater-Tomë më 15-16 janar. Përveç punës si balerin që vazhdon e më jep sodisfaksion personal të veçantë, tani po përgatis një kompani prej 12 balerinësh ku ka dhe 3 shqiptarë të talentuar për tur veror në sheshet kryesore në Itali. Shpresojmë sa më mirë akoma!
Ilda Lumani Mapo
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn uzn_Latn